《再用韵》
宋代·郑清之

孔明本躬耕，樊迟请学稼。
力田乃有秋，暑雨敢咨夏。
圣贤每忧民，孔墨不遑暇。
因思比岁饥，可谓越俗乍。
岂惟农夫惊，亦使达官怕。
仓无矫制发，米涌在东价。
居然望丰年，譬彼求时夜。
画壤来福星，上熟压中下。
二麦剩割云，五菜纷绕舍。
苗根舒薤本，黍莟拆榴罅。
龙鳞原镂塍，燕尾水分汊。
毨兽将西成，秧马岂虚跨。
劭农收奇勋，省敛不更驾。
豫为鄞乡谋，复广它山{左王右霸}。
功比昔贤倍，政随时雨化。
愿刻可斋诗，端与雅颂亚。

作者简介：郑清之（1176—1251）南宋大臣。初名燮，字德源、文叔，别号安晚，庆元道鄞县（今浙江宁波）人。嘉泰二年进士及第。历官光禄大夫，左、右丞相，太傅，卫国公（齐国公）等。淳祐末年，元兵大举侵宋，郑清之进十龟元吉箴劝帝励精图治，未能实施，而后退仕隐居，諡忠定，著有《安晚集》六十卷。